b'\n_START_ARTICLE_\nNogometni \xc4\x8devlji\n_START_PARAGRAPH_\nNogometni \xc4\x8devlji, \xc5\xbeargonsko tudi kopa\xc4\x8dke, so obuvalo, ki se nosi pri igranju nogometa. Nogometni \xc4\x8devlji so namenjeni za igranje na travi in so na podplatu opremljeni s posebnimi \xc4\x8depi za dodaten oprijem. Od preprostih in skromnih za\xc4\x8detkov so nogometni \xc4\x8devlji napravili \xc5\xbee dolgo pot in se danes znajdejo pod drobnogledom \xc5\xa1tevilnih raziskav, ki preu\xc4\x8dujejo razvoj, igralci pa za no\xc5\xa1enje nogometnih \xc4\x8devljev sklepajo sponzorstva in so velik del tr\xc5\xbeenja v sredi\xc5\xa1\xc4\x8du multinacionalne globalne industrije.\n_START_SECTION_\nZgodovinski razvoj\n_START_PARAGRAPH_\n1800: Nogomet je v 19. stoletju zelo priljubljen \xc5\xa1port v Zdru\xc5\xbeenem kraljestvu. Ljudje, ki so ga igrali, so za igranje nosili te\xc5\xbeke delovne \xc4\x8devlje. To so bili prvi \xc5\xa1kornji z jekleno kapico na sprednji strani, ki so bili opremljeni tudi s podporo gle\xc5\xbenja. Ti \xc4\x8devlji so imeli tudi kovinske \xc4\x8depe ali \xc5\xbeeblje v podplatnem dnu, da so igralci imeli ve\xc4\x8djo stabilnost na igri\xc5\xa1\xc4\x8du. V zadnjem delu 19. stoletja je bil oblikovan prvi specifi\xc4\x8den nogometni \xc4\x8develj, ki je bil izdelan iz debelega in te\xc5\xbekega usnja. Usnje je segalo nad predel gle\xc5\xbenja in je zagotavljajo ve\xc4\x8djo za\xc5\xa1\xc4\x8dito. Prvi nogometni \xc4\x8develj oziroma\xc2\xa0\xc2\xbb\xc5\xa1korenj\xc2\xab\xc2\xa0je tehtal kar 500 g in se je v de\xc5\xbeevnih razmerah obte\xc5\xbeil za dodatnih 500 g._NEWLINE_1900\xe2\x80\x931940: Med 1900 in 1940 je slog nogometnega \xc4\x8devlja ostal zelo osnoven. Zasnova je ostala enaka tudi med vojnama, kljub temu, da je bilo na trgu \xc5\xbee veliko znanih proizvajalcev nogometne obutve, kot so Gola, Hummel in Valsport._NEWLINE_1940\xe2\x80\x931960: Po drugi svetovni vojni so se modeli nogometnega \xc4\x8devlja dramati\xc4\x8dno spremenili in res za\xc4\x8deli, vplivati na igro. Ju\xc5\xbeno Ameri\xc4\x8dani so oblikovali la\xc5\xbeji in bolj prilagodljiv \xc4\x8develj. Ta produkt je bil osredoto\xc4\x8den na pove\xc4\x8danje nadzora in ve\xc4\x8djo mo\xc4\x8d udarca in ne ve\xc4\x8d toliko na za\xc5\xa1\xc4\x8dito noge. Leta 1954 je Adi Dassler predstavil dizajn z vija\xc4\x8dnimi \xc4\x8depki na podplatu, ki je dal nem\xc5\xa1ki reprezentanci imenovani\xc2\xa0\xc2\xbbMannschaft\xc2\xab\xc2\xa0ob\xc4\x8dutno prednost v de\xc5\xbeevnih razmerah na takratnem svetovnem prvenstvu. To, da je bil Adolf prvi, ki je odkril vija\xc4\x8dne \xc4\x8depke, je sporno \xc5\xa1e danes, saj je to dejstvo izpodbijal njegov starej\xc5\xa1i brat Rudolf Dassler, ustanovitelj blagovne znamke Puma._NEWLINE_1960: V \xc4\x8dasu 60ih let je nogomet naredil res velik korak, saj se je na trgu predstavil \xc4\x8develj, izdelan z ni\xc5\xbejim rezom. Ta je omogo\xc4\x8dal najbolj\xc5\xa1im igralcem v Evropi in Ju\xc5\xbeni Ameriki \xc5\xa1e hitrej\xc5\xa1e spremembe smeri in hitrej\xc5\xa1o igro. Trgu nogometne obutve so se prav tako predstavile blagovne znamke Mitre, Joma in Asics._NEWLINE_1970: Med leti 1970 in 1980 se je zgodil velik napredek in spremembe v zasnovi nogometne igre. Leta 1970 so proizvajalci za\xc4\x8deli izdelovati svetlej\xc5\xa1e \xc4\x8devlje v razli\xc4\x8dnih barvah, ki so se lahko pohvalili tudi z vedno ni\xc5\xbejo te\xc5\xbeo. Adidas je do\xc5\xbeivel velik napredek in zasedel mesto vodilnega na trgu. Ob koncu desetletja, leta 1979, je utrdil svoj status z najbolje prodajanim \xc4\x8devljem vseh \xc4\x8dasov; brez\xc4\x8dasnim modelom Copa Mundial. V tem \xc4\x8dasu, so se v nogometni industriji za\xc4\x8dele pojavljati tudi nekatere od najbolj pogostih vrst naravnega usnja, ki jih med obutvijo vidimo \xc5\xa1e danes: kengurujevo in kravje usnje._NEWLINE_1980: Verjetno najbolj priljubljen in dominanten nogometni \xc4\x8develj v zadnjih dveh desetletjih Adidas Predator, je v kon\xc4\x8dnici 80ih let po\xc4\x8dasi za\xc4\x8del dobivati podobo pod rokami Avstralca Mavericka Craiga Johnstona. Nogometna obutev se prvi\xc4\x8d predstavi tudi s strani blagovnih znamk Umbro, Lotto in Kelme._NEWLINE_1990\xe2\x80\x932000: Leta 1990 so proizvajalci uvedli nove, razli\xc4\x8dne vrste podplata in s tem omogo\xc4\x8dili zasnovo za igranje na razli\xc4\x8dnih nogometnih povr\xc5\xa1inah. Izjemno priljubljen model Adidas Predator je kon\xc4\x8dno uvidel lu\xc4\x8d sveta v letu 1994 in u\xc5\xbeival takoj\xc5\xa1en uspeh. V prvem desetletju 21. stoletja se je prvi\xc4\x8d pojavila tudi laserska tehnologija, ki je bila uvedena za izdelavo prvega popolnoma prilagojenega nogometnega \xc4\x8devlja, ki je pri\xc5\xa1el na trg leta 2006._NEWLINE_2010 in danes: V dobi moderne igre je tempo igranja postal hitrej\xc5\xa1i, igralci pa so postali \xc5\xa1e bolj tehni\xc4\x8dno izpopolnjeni. Tako se proizvajalci v moderni dobi trudijo vnesti med nogometno obutev nove napredke v tehnologiji, vklju\xc4\x8dno z vedno la\xc5\xbejo zasnovo \xc4\x8devljev, ki je narejena iz raznovrstnih materialov.'